b'\n_START_ARTICLE_\nAntonio Vivarini\n_START_PARAGRAPH_\nAntonijus Vivarinis (it. Antonio Vivarini, apie 1415\xe2\x80\x93apie 1480\xc2\xa0m.)\xc2\xa0\xe2\x80\x93 XV a. ital\xc5\xb3 ankstyvojo renesanso dailininkas i\xc5\xa1 Venecijos.\n_START_SECTION_\nBiografija\n_START_PARAGRAPH_\nAntonijus Vivarinis buvo vienu reik\xc5\xa1mingiausi\xc5\xb3 Venecijos XV a. ir vienas pirm\xc5\xb3j\xc5\xb3 miesto dailinink\xc5\xb3, kuris prad\xc4\x97jo naudoti plintan\xc4\x8di\xc4\x85 renesanso stilistik\xc4\x85. Antonijus Vivarinis buvo vyriausias Vivarini\xc5\xb3 dailinink\xc5\xb3 \xc5\xa1eimos atstovas, kurie tur\xc4\x97jo dirbtuves Murane ir tarp kuri\xc5\xb3 buvo Antonijo brolis Bartolom\xc4\x97jus Vivarinis ir s\xc5\xabnus Alviz\xc4\x97 Vivarinis. Pirmasis Antonijo k\xc5\xabrinys datuotas 1440\xc2\xa0m. ir buvo altorin\xc4\x97 tapyba Eufrazijos bazilikai Parence (dabar Pore\xc4\x8das, Kroatija). Nuo 1444\xc2\xa0m. Antonijus bendradarbiavo su vokie\xc4\x8di\xc5\xb3 dailininku, brol\xc4\x97nu D\xc5\xbeovaniu d\xe2\x80\x99Alemanja. Kartu jie suk\xc5\xabr\xc4\x97 altorius San Zaccaria ir San Pantalon ba\xc5\xbeny\xc4\x8dioms Venecijoje. 1447\xe2\x88\x921450\xc2\xa0m. abu dailininkai dirbo Padujoje, kartu su Mantenja ir Nikola Pizolo k\xc5\xabr\xc4\x97 freskas Ovetari koply\xc4\x8dioje (sunaikinta antrojo pasaulinio karo metu). Po D\xc5\xbeovanio d\xe2\x80\x99Alemanjos mirties 1450\xc2\xa0m. Antonijus met\xc4\x97 darbus Padujoje ir gr\xc4\xaf\xc5\xbeo \xc4\xaf Venecij\xc4\x85. Laikoma, kad bendruose su Alemanja darbuose Antonijus buvo svarbesniu dailininku, jo stilius buvo \xc4\xaftakotas D\xc5\xbeentil\xc4\x97s da Fabriano, Pizanelo ir Mazolino dail\xc4\x97s._NEWLINE_Venecijoje Antonijus dirbo kartu su jaunesniuoju broliu Bartolom\xc4\x97jumi. Abu dailininkai 1450\xc2\xa0m. gavo u\xc5\xbesakym\xc4\x85 i\xc5\xa1 popie\xc5\xbeiaus Mykalojaus V. B\xc5\xabtent jaunesniojo brolio \xc4\xaftaka l\xc4\x97m\xc4\x97, kad Antonijo k\xc5\xabryboje pasirod\xc4\x97 daugiau renesansin\xc4\x97s tapybos element\xc5\xb3. Antonijus buvo suk\xc5\xabr\xc4\x99s ir savaranki\xc5\xa1k\xc5\xb3 projekt\xc5\xb3: apie 1448\xc2\xa0m. atlikt\xc4\x85 tapyb\xc4\x85 Praljos benediktin\xc5\xb3 vienuolynui ir dideli\xc5\xb3 matmen\xc5\xb3 altori\xc5\xb3 ba\xc5\xbeny\xc4\x8diai Bre\xc5\xa1ijoje. Paskutinis Antonijo k\xc5\xabrinys datuotas 1469\xc2\xa0m. ir buvo poliptikas, skirtas San Maria Vetere ba\xc5\xbeny\xc4\x8diai Andrijoje. Antonijus Vivarinis mir\xc4\x97 tikriausiai apie 1480\xc2\xa0m. Antonijus Vivarinis Venecijoje \xc4\xafk\xc5\xabr\xc4\x97 dirbtuves, kurios reik\xc5\xa1mingumu nusileido tik Bielini\xc5\xb3 gimin\xc4\x97s dirbtuv\xc4\x97ms. Antonijus derino savo k\xc5\xabryboje gotikin\xc4\x97s ir renesanso tapybos bruo\xc5\xbeus, ta\xc4\x8diau Vivarini\xc5\xb3 dail\xc4\x97 buvo \xc5\xbeymiai ma\xc5\xbeiau novatori\xc5\xa1ka nei Bielini\xc5\xb3. Antonijo vaizduojamos fig\xc5\xabros yra solid\xc5\xbeios ir trimat\xc4\x97s, modeliuotos \xc5\xa1viesa ir \xc5\xa1e\xc5\xa1\xc4\x97liais, ta\xc4\x8diau joms tr\xc5\xabksta ekspresyvumo ir dramos perteikimo. Antonijo ind\xc4\x97l\xc4\xaf bendruose darbuose su broliu Bartolom\xc4\x97jumi ir brol\xc4\x97nu Alemanja prakti\xc5\xa1kai ne\xc4\xafmanoma i\xc5\xa1skirti.'